VENDIM

Nr. 228, datë 10.8.2026
MBI KËRKESËN E SHOQËRISË “DRINI BULQIZË” SHPK PËR MARRJEN E AUTORIZIMIT NGA ERE PËR TRANSFERIMIN E ASETEVE FIKSE TË HEC “POLEMIT”, NGA SHOQËRIA “DRINI BULQIZË” SHPK TEK SHOQËRIA “HEC POLEMI” SHPK
Në mbështetje të neneve 16, 20, germa “a”, 46, pika 1 dhe 136, pika 2, të ligjit nr. 59/2026, “Për sektorin e energjisë elektrike”; neneve 4, germa “b”, nenit 6, 7 dhe 8 të “Rregullores së procedurave të transferimit të aseteve nga të licencuarit”, miratuar me vendimin e Bordit të Entit Rregullator të Energjisë (ERE) nr. 119, datë 21.7.2016; si dhe nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; si dhe pikës 1.3 dhe pikës 1.6 të “Kushteve të licencës për prodhimin e energjisë elektrike” miratuar me vendimin e Bordit të ERE-s nr. 99, datë 17.6.2016; Bordi i ERE-s, në mbledhjen e tij të datës 10.8.2026, mbasi shqyrtoi relacionin me nr. 1005/23 prot., datë 6.8.2026, të përgatitur nga Drejtoria e Licencimit, Autorizimeve dhe Garancisë së Origjinës “Mbi kërkesën e shoqërisë “Drini Bulqizë” sh.p.k. për marrjen e autorizimit nga ERE për transferimin e aseteve fikse të HEC ‘POLEMIT’, nga shoqëria ‘Drini Bulqize’ sh.p.k. te shoqëria ‘HEC Polemi’ sh.p.k.,
konstatoi se:

Për qëllime të shqyrtimit të kërkesës për dhënien e autorizimit për shoqërinë “Drini Bulqize” sh.p.k., është ndjekur procedura dhe është analizuar dokumentacioni si vijon: 

1. Kërkesa për marrjen e autorizimit
- Shoqëria “Drini Bulqize” sh.p.k. është mbajtëse e licencës nr. 577, seria P24, dhënë me vendimin e Bordit të ERE-s nr. 77, datë 29.4.2024, në veprimtarinë e prodhimit të energjisë elektrike, nga HEC “Polemi”, me kapacitet të instaluar 1.751 Mw, me vendndodhje në pellgun ujëmbledhës mbi tre degëzimet e përroit të Neshtës, degë e Zallit të Kostenjës, Bashkia Librazhd, qarku Elbasan, për një afat 30-vjeçar.

- Në vijim të aplikimit të depozituar nga ana e saj me shkresën nr. 1005 prot., datë 30.3.2026, dhe dokumentacionit plotësues të përcjellë me shkresën nr. 1005/1 prot., datë 7.4.2026, Bordi i ERE-s, me vendimin nr. 117, datë 24.4.2026, vendosi fillimin e procedurës lidhur me kërkesën e shoqërisë “Drini Bulqize” sh.p.k. për marrjen e autorizimit nga ERE për transferimin e aseteve fikse të HEC “Polemi”, nga shoqëria “Drini Bulqize” sh.p.k. tek shoqëria “HEC Polemi” sh.p.k..

2. Shqyrtimi i kërkesës dhe kërkesa për dokumentacion plotësues
- Me shkresën nr. 1005/4 prot., datë 7.5.2026, ERE ka njoftuar MIE-n për vendimmarrjen si më sipër, duke i kërkuar asaj që të bëjë me dije nëse nga ana e saj ka një qëndrim ndryshe në lidhje me transferimin e aseteve paluajtshme të shoqërisë. 

- Me shkresën nr. 1005/7 prot., datë 28.5.2026, MIE njoftoi se kërkesa e shoqërisë për miratimin e ristrukturimit organizativ apo transferimin e aktivitetit ishte ende në fazë shqyrtimi nga ana e saj. Me shkresën nr. 1005/9 prot., datë 4.6.2026, ERE i kërkoi MIE-s depozitimin e qëndrimit përfundimtar. 

- Nga korrespondenca e zhvilluar me shoqërinë, rezultoi se kishte ende dokumentacion që nevojitet të plotësohej nga aplikimi, ndaj ERE vlerësoi t’i drejtohej shoqërisë me shkresën nr. 1005/10 prot., datë 4.6.2026.

- Për sa më sipër dhe me qëllim marrjen e qëndrimit/miratimit nga MIE dhe për t’i dhënë kohë shoqërisë “Drini Bulqize” sh.p.k. për të plotësuar dokumentacionin e munguar, me vendimin e Bordit të ERE-s nr. 161, datë 5.6.2026, u vendos zgjatja deri në 30 (tridhjetë) ditë e afatit të vendimmarrjes së Bordit të ERE-s në lidhje me transferimin e aseteve paluajtshme të HEC “Polemit”, nga shoqëria “Drini Bulqize” sh.p.k. tek shoqëria “HEC Polemi” sh.p.k..

- Me shkresat nr. 1005/11 prot., datë 10.6.2026, nr. 1005/12 prot., datë 11.6.2026, nr. 1005/14 prot., datë 25.6.2026, nr. 1005/15 prot., datë 26.6.2026 dhe email-in nr. 1005/16 prot., datë 29.6.2026, shoqëria depozitoi dokumentacion shtesë, nga i cili nuk rezultonte të ishte depozituar përgjigjja/qëndrimi i MIE-s, në lidhje me kërkesën e bërë nga shoqëria, sikurse më sipër cituar.

- Duke qenë se qëndrimi i MIE-s nuk ishte administruar ende, me vendimin nr. 181, datë 6.7.2026, Bordi i ERE-s vendosi pezullimin e afatit të vendimmarrjes deri në administrimin e qëndrimit të MIE-s, vendimmarrje për të cilën u njoftuan shoqëria me shkresën nr. 1005/18 prot., datë 15.7.2026 dhe MIE me shkresën nr. 1005/19 prot., datë 15.7.2026.

- Me email-in e protokolluar në ERE me nr. 1005/20 prot., datë 31.7.2026, si dhe me shkresat nr. 1005/21 prot., datë 3.8.2026 dhe nr. 2388 prot., datë 3.8.2026, shoqëria depozitoi dokumentacionin plotësues, përfshirë shkresën e MIE-s nr. 2712/4 prot., datë 31.7.2026, drejtuar shoqërisë “HEC Polemi” sh.p.k. dhe shoqërisë “Drini Bulqize” sh.p.k., nëpërmjet të cilës MIE ka miratuar transferimin e të drejtës për ndërtimin e HEC “Polemi”, me kusht që të mbarten të gjitha të drejtat dhe detyrimet e përcaktuara në këtë kontratës, në të kundërt ky miratim është i pavlefshëm. Po ashtu, në këtë shkresë përcaktohet se palët duhet të paraqiten pranë MIE-s, për të reflektuar ndryshimet përkatëse në kontratë.

3. Dorëzimi i dokumentacionit plotësues 
- Me depozitimin e shkresës së MIE-së nr. 2712/4 prot., datë 31.7.2026, rezulton se është përmbushur kërkesa për marrjen e miratimit të autoritetit kontraktor për transferimin e së drejtës së ndërtimit. Me administrimin e qëndrimit të MIE-s rezulton se janë plotësuar shkaqet që çuan në pezullimin e procedurës administrative, ndaj vlerësohet heqja e pezullimit dhe vijimi i shqyrtimit të kërkesës së transferimit e aseteve të paluajtshme të HEC “Polemi”.

4. Përfundime dhe kërkesa të tjera për dhënien e autorizimit
- Nga analiza përfundimtare e dokumentacionit të përcjellë nga shoqëria “Drini Bulqize” sh.p.k., rezulton se është dorëzuar dokumentacioni në përputhje me kërkesat e parashikuara në nenet 4, 6, 7 dhe 8 të Rregullores së procedurave të transferimit të aseteve nga të licencuarit, miratuar me vendimin e Bordit të ERE-s nr. 119, datë 21.7.2016, si vijon:
- Neni 4, germa “g” – Për HEC-et me fuqi të instaluar më të vogël se 5 mw, kërkohet miratimi i ERE nëse vlera e aseteve që transferohen është më e madhe se 50.000.000 lekë (pesëdhjetë milionë).
5. Plotësimi i kërkesës sipas nenit 7:

- Pika 1 - Janë paraqitur të gjitha të dhënat e kërkuara mbi kërkesën për transferim, ndër të tjera si më poshtë vijon: 

- germa “a” – Është depozituar Ekstrakti historik i shoqërisë, i vlefshëm brenda afatit ligjor;

- germa “b” – Është plotësuar informacioni mbi veprimtarinë e licencuar;

- germa “c” – Është plotësuar informacioni mbi gjendjen financiare të kompanisë në kohën që paraqet kërkesën dhe efekti i pritshëm pas miratimit të transferimit të aseteve;

- germa “d”- Është bërë një përshkrim i kandidatit; 

- germat “e” “f” dhe “g” – Arsyet e kërkesës, efektet në aktivitetin e licencuar dhe furnizimin e klientëve;

- germa “h” – Është depozituar sa më poshtë; 

- Kontratë transferimi pasurie në kuadër të ristrukturimit me ndarje të pjesshme me nr. 2042 rep., nr. 643 kol., datë 16.4.2026, nënshkruar nga palët, ku përcaktohen pasuritë që transferohen, transferim që përfshin por nuk kufizohet në asetet fikse, si impianti i HEC-it Polem të ndërtuar, pajisje mekanike dhe elektrike të instaluara në ndërtesë dhe ndërtesat e infrastruktura përkatëse, linja e tensionit të lartë që shërben për transmetimin e energjisë elektrike deri në n/stacionin Librazhd, linjë interneti.

- germa “i” – Deklarata e kredidhënësit për garantimin e vazhdimësisë së aktivitetit;

- germa “j” – Deklarata dhe vërtetimi për mungesë transferimesh të mëparshme mbi asetet fikse. 

- Pika 3 – Është plotësuar informacioni i kërkuar në këtë pikë që lidhet me detyrimet me të cilat ngarkohet subjekti për shkak të marrëveshjes së koncesionit në pjesët që transferojnë tek përfituesi përfshirë edhe informimin e Autoriteti Shtetëror, në lidhje me qëllimin e transferimit të aseteve. 

- Pika 4 – Kërkesa për aplikim është nënshkruar nga administratori i shoqërisë, ndërsa dokumentet e tjera shoqëruese të këtij aplikimi janë nënshkruar nga administratori dhe/ose personat e autorizuar sipas rastit. 

- Pika 6 – Shoqëria ka bërë me dije se se dokumentacioni i dorëzuar është pjesë e aktivitetit të Projektit HEC “Polemi”, i cili është në prodhim, një pjesë e dokumenteve janë të depozituara në institucionet përkatëse nga ku mund të merren informacione të klasifikuara, publiku i interesuar mund ti drejtohet këtyre institucioneve nëse kërkon informacion të konkretizuar.

Në lidhje me sa kërkuar nga ana e shoqërisë, në kuadër të trajtimit me konfidencialitet të dokumentacionit depozituar në kuadër të këtij aplikimi, janë bërë vlerësimet përkatëse nga ana jonë konform ligjit nr. 9887, datë 10.3.2008, “Për mbrojtjen e të dhënave personale”, i ndryshuar, si dhe “Rregullores për mbrojtjen e informacionit konfidencial”, miratuar me vendimin e Bordit të ERE-s nr. 65, datë 26.3.2018, ku është klasifikuar dokumentacioni i cili konsiston në trajtim tërësisht konfidencial apo dokumentacion i cili ka identifikimet përkatëse si konfidenciale, duke zbatuar parimin e kufizimit proporcional (pra, klasifikim vetëm për ato pjesë ku ka bazë ligjore dhe nevojë reale për mbrojtje).

Nga analizimi i dokumentacionit të depozituar, do të konsiderohet konfidencial dokumentacioni, sa më poshtë vijon:

- Shkresat e shoqërisë “Drini Bulqize” sh.p.k. në lidhje me aplikimin për transferimin e aseteve, nr. 1005/1 prot., datë 7.4.2026, shkresën nr. 1005/6 prot., datë 12.5.2026, shkesat nr. 1005/11 prot., datë 10.6.2026 dhe nr. 1005/12 prot., datë 11.6.2026 (këto dokumente do të konsiderohen si konfidencial për arsye se përmbajnë informacione të aktivitetit tregtar të shoqërisë).

- “Kontratë Transferimi Pasurie në kuadër të ristrukturimit me ndarje të pjesshme” nr. 2042 rep., nr. 643 kol., datë 16.4.2026 dhe Raportet e ekspertit kontabël të regjistruar për zmadhimin dhe zvogëlimin e kapitalit themeltar të shoqërisë “Drini Bulqize” sh.p.k. dhe “HEC Polemi” sh.p.k. (Këto dokumente do të konsiderohen si konfidencial për arsye së përmbajnë të dhëna me natyrë ekonomike/kontraktuale që mund të dëmtojnë interesat e subjektit/palëve të treta nëse publikohen, si dhe informacione të aktivitetit tregtar të shoqërisë). 

Nga ana tjetër, do të konsiderohet dhe trajtohet si jokonfidencial, për arsye se janë dokumente me karakter deklarativ/informues dhe/ose është e depozituar apo e aksesueshme pranë institucioneve publike kompetente, dokumentacioni si vijon:

- Ekstrakti historik të regjistrit tregtar të shoqërisë “Drini Bulqize” sh.p.k. (ky dokument do të konsiderohet si jokonfidencial, në rrethanat që është i publikuar dhe i aksesueshëm pranë institucioneve publike kompetente);

- Shkresa e shoqërisë drejtuar MIE-s datë 30.3.2026 (ky dokument do të konsiderohet si jokonfidencial, pasi konsiderohen akte deklarative dhe nuk përmbajnë në vetvete sekret tregtar apo informacion financiar të ndjeshëm).

6. Kushtet e vendosura për dhënien e autorizimit
- Dhënia e autorizimit nga ERE për transferimin e aseteve të paluajtshme të HEC “Polemi”, nga shoqëria “Drini Bulqize” sh.p.k. te shoqëria “HEC Polemi” sh.p.k., nuk e përjashton këtë të fundit nga detyrimi për të marrë autorizimet ose miratimet e nevojshme nga organet e tjera kompetente apo nga palët e treta përkatëse, në rast se kjo kërkohet nga këto organe.
Për gjithë sa më sipër, Bordi i ERE-s
VENDOSI:

1. Të heqë pezullimin e vendosur me vendimin e Bordit të ERE-s nr. 181, datë 6.7.2026 “Mbi pezullimin e afatit të vendimmarrjes për shqyrtimin e kërkesës për dhënien e autorizimit për transferimin e aseteve të paluajtshme të HEC ‘Polemi’, nga shoqëria ‘Drini Bulqizë’ sh.p.k. tek shoqëria ‘HEC Polemi’ sh.p.k.”, deri në plotësimin e kushteve të përcaktuara në pikën 1 të këtij vendimi.

2. Të miratojë kërkesën e shoqërisë “Drini Bulqize” sh.p.k. për marrjen e autorizimit nga ERE për transferimin e aseteve fikse tek shoqëria “HEC Polemi” sh.p.k. (për kontratën nr. 2042 rep., nr. 643 kol., datë 16.4.2026). Bashkëlidhur lista e aseteve fikse që transferohen.

3. Dhënia e autorizimit sipas përcaktimeve të pikës 2 nuk e çliron shoqërinë “Drini Bulqize” sh.p.k. nga detyrimi për të marrë autorizimin/miratimin e organeve të tjera apo palëve të treta për këtë ndryshim, në rast se kjo kërkohet nga këto organe.

4. Ky vendim është objekt rishikimi në rast se depozitohet ndonjë dokument i ndryshëm nga ato që kanë shërbyer për marrjen e këtij vendimi.

5. Drejtoria e Licencimit, Autorizimeve dhe Garancisë së Origjinës, të njoftojë shoqërinë “Drini Bulqize” sh.p.k. dhe Ministrinë e Infrastrukturës dhe Energjisë (MIE) për vendimin e Bordit të ERE-s.

Ky vendim hyn në fuqi menjëherë. 

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 45 ditëve kalendarike nga dita e publikimit në Fletoren Zyrtare

Ky vendim botohet në Fletoren Zyrtare.

KRYETAR

Petrit Ahmeti

“ASETET E PALUAJTSHME TË HEC POLEMI QË DO TË TRANSFEROHEN NGA SHOQËRIA “DRINI BULQIZË” SHPK TEk SHOQËRIA “HEC POLEMI” SHPK”

§ Ndërtesa dhe infrastruktura përkatëse (AAGJM materiale dhe në proces) për HEC POLEM, me vlerë 424,397,935 lekë;
§ Të tjera instalime (pajisjet mekanike dhe elektrike të instauara në ndërtesë) dhe pajisje të HEC POLEM, me vlerë 76,616,337 lekë;
Vlera totale rezulton 501,014,272 (pesëqind e një milionë e katërmbëdhjetë mijë e dyqind e shtatëdhjetë e dy) lekë.”.
